《渔歌子》
五代·李珣

楚山青，湘水渌，春风澹荡看不足。草芊芊，花簇簇，

渔艇棹歌相续¤

信浮沉，无管束，钓回乘月归湾曲。酒盈尊，云满屋，

不见人间荣辱。

荻花秋，潇湘夜，橘洲佳景如屏画。碧烟中，明月下，

小艇垂纶初罢¤

水为乡，蓬作舍，鱼羹稻饭常餐也。酒盈杯，书满架，

名利不将心挂。

柳垂丝，花满树，莺啼楚岸春天暮。棹轻舟，出深浦，

缓唱渔郎归去¤

罢垂纶，还酌醑，孤村遥指云遮处。下长汀，临深渡，

惊起一行沙鹭。

九疑山，三湘水，芦花时节秋风起。水云间，山月里，

棹月穿云游戏¤

鼓清琴，倾渌蚁，扁舟自得逍遥志。任东西，无定止，

不议人间醒醉。

作者简介：李珣（855-930），五代词人。字德润，其祖先为波斯人。居家梓州（四川省三台）。生卒年均不详，约唐昭宗乾宁中前后在世。少有时名，所吟诗句，往往动人。妹舜弦为王衍昭仪，他尝以秀才预宾贡。又通医理，兼卖香药，可见他还不脱波斯人本色。蜀亡，遂亦不仕他姓。珣著有琼瑶集，已佚，今存词五十四首，（见《唐五代词》）多感慨之音。）